'Jerusalema'-sanger vir MTV-prys benoem - Kuns En Vermaak - Republikein
Monday, October 19th, 09:59:15
'Jerusalema'-sanger vir MTV-prys benoem
08 October 2020 | Kuns en vermaak
Daar is g'n keer aan die opgang wat die Suid-Afrikaanse sanger en musikant Master KG met sy wegholtreffer "Jerusalema" maak nie.
Master KG, die verhoognaam van Kgaogelo Moagi, is Dinsdag vir 'n prys by die MTV European Music Awards (EMA's) benoem.
Hy kom in die kategorie vir beste musikant van Afrika teen Burna Boy (Nigerië), Rema (Nigerië), Sheebah (Uganda), Gaz Mawete (Demokratiese Republiek die Kongo) en die Suid-Afrikaners Kabza de Small en DJ Maphorisa te staan.
As Master KG – of De Small en Maphorisa – wen, sal hy die eerste Suid-Afrikaner sedert Freshlyground in 2006 en LCNVL in 2013 wees wat die prys kon verower.
Aanhangers word aangemoedig om tot 2 November op https://www.mtvema.com/en-africa/vote/ vir Master KG te stem.
"Ek is vir 'n MTV EMA benoem. Help my om te wen deur op die skakel te klik," het Master KG op Facebook gevra.
Die MTV EMA's word op 8 November uitgedeel. Meer besonderhede oor die prysuitdeling moet nog bekend gemaak word.
As dit afhang van Master KG se aanhangers en die "Jerusalema"-koors wat die wêreld steeds beet het, sal hy in alle waarskynlikheid loshande die prys wen.
Die liedjie se musiekvideo is teen Woensdag meer as 173 miljoen keer op YouTube gekyk en het 'n wêreldwye dansuitdaging ontketen, met nog geen einde in sig. - Netwerk24